57.

Lisätään jakso seuraavasti: ”3.13 Investointituki kestävää elpymistä varten 88. Jäsenvaltiot voivat harkita yksityisten investointien tukemista kannustimena kuroakseen umpeen kriisistä aiheutunutta talouden investointivajetta. Tällaiset kannustimet voisivat helpottaa tietyn taloudellisen toiminnan tai talousalueen kehityksen edistämistä. 89. Komissio katsoo, että tällaiset toimenpiteet soveltuvat sisämarkkinoille SEUT-sopimuksen 107 artiklan 3 kohdan c alakohdan nojalla, jos seuraavat edellytykset täyttyvät: a. Tuki myönnetään tukiohjelman perusteella. Yksittäisen tuen enimmäismäärä yritystä kohden ei periaatteessa saa olla yli yksi prosentti tällaiseen tukiohjelmaan käytettävissä olevasta kokonaisbudjetista, paitsi jäsenvaltion asianmukaisesti perustelemissa tilanteissa. b. Tukikelpoiset kustannukset voivat sisältää ainoastaan aineellisiin ja aineettomiin hyödykkeisiin tehtyjen investointien kustannuksia. Maa-alueiden hankintaan liittyvät kustannukset voidaan sisällyttää vain, jos ne ovat osa investointia tavaroiden tuotantoa tai palvelujen tarjoamista varten. Finanssi-investoinnit eivät ole tukikelpoisia. c. Jäsenvaltiot voivat rajoittaa tuen investointeihin, joilla tuetaan tiettyjä talouden elpymisen kannalta erityisen merkittäviä talouden aloja. Tällaiset rajoitukset on kuitenkin ymmärrettävä laajasti, eivätkä ne saa johtaa tukikelpoisten investointien tai mahdollisten tuensaajien keinotekoiseen rajoittamiseen, mikä johtaisi tilanteeseen, jossa tuen kohteena olisi vain pieni määrä yrityksiä. d. Tuki-intensiteetti saa olla enintään 15 prosenttia tukikelpoisista kustannuksista. Kuitenkin i. pienten yritysten (*13) tekemien investointien tuki-intensiteettiä voidaan korottaa 20 prosenttiyksikköä; ii. muiden keskisuurten yritysten (*14) tekemien investointien tuki-intensiteettiä voidaan korottaa 10 prosenttiyksikköä tai iii. kun on kyse investoinneista tukialueilla, jotka täyttävät yleisen ryhmäpoikkeusasetuksen 14 artiklan edellytykset (yleisen ryhmäpoikkeusasetuksen 14 artiklan 14 kohtaa lukuun ottamatta), tuki-intensiteettiä voidaan korottaa tuen myöntämisajankohtana kyseisellä alueella voimassa olevalla tuki-intensiteetillä. e. Tämän jakson nojalla myönnetty nimellinen kokonaistuki saa olla enintään 10 miljoonaa euroa yritystä kohden riippumatta tukivälineestä. Tukialueilla tämän jakson nojalla yritykselle myönnetty kokonaistuki ei kuitenkaan saa ylittää tuen enimmäismäärää, joka on laskettu yleisen ryhmäpoikkeusasetuksen 14 artiklan mukaisesti (lukuun ottamatta yleisen ryhmäpoikkeusasetuksen 14 artiklan 14 kohtaa) sovellettavan tukikartan perusteella, korotettuna 10 miljoonan euron nimellisellä määrällä riippumatta tukivälineestä. f. Julkinen tuki voidaan myöntää eri muodoissa, esimerkiksi avustuksina, joita ei makseta takaisin, verohyvityksinä tai veronmaksun lykkäyksinä, lainojen korkotukina tai takauksina. Kun kyse on takaisinmaksettavista välineistä, jäsenvaltiot voivat tarjota mahdollisuuden muuntaa ne avustuksiksi ennalta määritellyin edellytyksin, jotka on vahvistettava tukiohjelmassa ja esitettävä yksittäisissä myöntämispäätöksissä. Takaisinmaksettavat välineet, kuten lainat ja takaukset, on rajattava kestoltaan kahdeksaan vuoteen. 90. Arvioidessaan tuen myönteisiä vaikutuksia suhteessa sen kilpailuun ja kauppaan kohdistuviin kielteisiin vaikutuksiin komissio ottaa erityisesti huomioon EU:n luokitusjärjestelmäasetuksen (EU) 2020/852 3 artiklan, myös ”ei merkittävää haittaa” -periaatteen, sekä muut vastaavat menetelmät. Komissio katsoo olevan epätodennäköistä, että ympäristötavoitteille merkittävää haittaa aiheuttavilla investoinneilla (*15) olisi riittävästi myönteisiä vaikutuksia, jotka olisivat suuremmat kuin niiden kielteiset vaikutukset kilpailuun ja kauppaan (*16). 91. Tämän jakson mukainen tuki voidaan lisätä ilmoitusta edellyttäviin alueellisiin investointitukiin ja se voidaan yhdistää muun tyyppisten tukien kanssa näiden tilapäisten puitteiden 20 kohdassa täsmennetyin edellytyksin. Tuen kokonaismäärä ei saa missään olosuhteissa olla yli 100 prosenttia tukikelpoisista kustannuksista. Näin ollen tuen kasautuminen muiden rahoitusvajeen kattamisen mahdollistavien tukivälineiden kanssa ei ole sallittua. 92. Tämän jakson mukaista tukea ei saa myöntää yrityksille, jotka ovat olleet vaikeuksissa (yleisessä ryhmäpoikkeusasetuksessa (*17) tarkoitetulla tavalla) jo 31. joulukuuta 2019. Tätä ei sovelleta (yleisen ryhmäpoikkeusasetuksen liitteessä I annetun määritelmän mukaisiin) mikro- tai pienyrityksiin, jotka ovat olleet vaikeuksissa jo 31. joulukuuta 2019 edellyttäen, että ne eivät ole maksukyvyttömyyden vuoksi yleistäytäntöönpanomenettelyn kohteena kansallisen lainsäädännön mukaisesti ja että ne eivät ole saaneet pelastamistukea (*18) tai rakenneuudistustukea (*19). 93. Tämän jakson mukaista tukea voidaan myöntää 31. joulukuuta 2022 asti. Tukea ei myönnetä investointeihin, jotka on tehty ennen 1. helmikuuta 2020. 94. Tämän jakson mukaisesti myönnetyllä tuella katsotaan olevan kannustava vaikutus, jos tuensaaja on jättänyt kirjallisen tukihakemuksen kyseiselle jäsenvaltiolle ennen kuin investointia koskevat työt ovat alkaneet. 95. Poiketen siitä, mitä 94 kohdassa säädetään, veroetuuksien muotoisilla toimenpiteillä katsotaan olevan kannustava vaikutus, jos seuraavat edellytykset täyttyvät: a. toimenpiteellä vahvistetaan oikeus tukeen objektiivisin perustein ja ilman jäsenvaltion harkintavaltaa ja b. toimenpide on ollut hyväksyttynä ja voimassa ennen investointiin liittyvien töiden aloittamista. 96. Kun investointitukiohjelmista myönnetään tukea yksinomaan takauksina tai lainoina tai muina takaisinmaksettavina välineinä, 89 kohdan e alakohdassa säädetystä poiketen tuen kokonaismäärä saa olla nimellisellä tasolla enintään 15 miljoonaa euroa yritystä kohden ja 89 kohdan d alakohdasta poiketen tuki-intensiteetti saa olla enintään 30 prosenttia tukikelpoisista kustannuksista. Jos 89 kohdan d alakohdan i, ii tai iii alakohdan edellytyksiä sovelletaan, tätä rajaa voidaan korottaa näiden säännösten mukaisesti. Tämän kohdan mukaisten järjestelmien on oltava 25 kohdan a ja b alakohdan, 25 a kohdan ensimmäisen ja toisen virkkeen tai 27 kohdan a alakohdan tai b alakohdan ja 27 a kohdan ensimmäisen ja toisen virkkeen mukaisia. Tuki ei saa kasautua muiden tämän jakson mukaisten tukien kanssa. Lisäksi on noudatettava 29, 30 ja 31 kohtaa. Kun kyse on takauksista, niiden määrä saa olla enintään i. 90 prosenttia lainan pääomasta, jos tappiot jakautuvat suhteessa ja samoin edellytyksin luottolaitoksen ja valtion kesken tai ii. 35 prosenttia lainapääomasta, jos tappiot kantaa ensin valtio ja vasta sen jälkeen luottolaitokset (ensivastuutakaus) ja iii. kun lainan määrä pienenee ajan mittaan kummassakin edellä mainitussa tapauksessa esimerkiksi lainan takaisinmaksun alkaessa, takauksen kattaman määrän on pienennyttävä samassa suhteessa. 97. Jäsenvaltiot voivat myös harkita ympäristö- ja energiatukea koskevien suuntaviivojen (*20) tai tutkimus- ja kehitystyöhön sekä innovaatiotoimintaan myönnettävää valtiontukea koskevien puitteiden (*21) mukaisten tukiohjelmien perustamista tai olemassa olevien ohjelmien muuttamista talouden kestävän elpymisen tukemiseksi. Komissio katsoo, että koska tavoitteena on helpottaa Euroopan talouden nopeaa elpymistä, jäsenvaltiot voivat tilapäisesti harkita sellaisten tukiohjelmien perustamista tai olemassa olevien ohjelmien muuttamista, jotka sallisivat myös kyseisten suuntaviivojen mukaisen suuremman yksittäisen tuen myöntämisen ilman, että toimenpiteistä olisi ilmoitettava erikseen. Komissio katsoo, että tällaiset tukiohjelmat tai voimassa olevien ohjelmien muutokset soveltuvat sisämarkkinoille, jos yksittäisiin ilmoituksiin sovellettavat kynnysarvot ylittyvät enintään 50 prosentilla edellyttäen, että kaikkia muita sovellettavien suuntaviivojen säännöksiä noudatetaan, komission päätös toimenpiteen hyväksymisestä tehdään ennen 1. tammikuuta 2023 ja kyseinen yksittäinen tuki myönnetään ennen 1. tammikuuta 2024. (*13) Yleisen ryhmäpoikkeusasetuksen liitteen I mukaisesti." (*14) Yleisen ryhmäpoikkeusasetuksen liitteen I mukaisesti." (*15) Asetuksen (EU) 2020/852 (EUVL L 198, 22.6.2020, s. 13) 17 artiklan mukaisesti." (*16) Toimenpiteissä, jotka ovat samanlaisia kuin neuvoston hyväksymissä elpymis- ja palautumissuunnitelmissa olevat toimenpiteet, ”ei merkittävää haittaa” -periaatteen noudattamista koskevan edellytyksen katsotaan täyttyvän, koska tämä on jo tarkistettu niiden osalta." (*17) Sellaisina kuin ne on määritelty yleisen ryhmäpoikkeusasetuksen 2 artiklan 18 kohdassa." (*18) Tai jos ne ovat saaneet pelastamistukea, ne ovat maksaneet lainan takaisin tai lopettaneet takauksen siihen mennessä, kun tuki myönnetään tämän tiedonannon nojalla." (*19) Tai jos ne ovat saaneet rakenneuudistustukea, ne eivät ole enää rakenneuudistussuunnitelman kohteena sillä hetkellä, kun tuki myönnetään tämän tiedonannon nojalla." (*20) Suuntaviivat valtiontuesta ympäristönsuojelulle ja energia-alalle vuosina 2014–2020 (EUVL C 200, 28.6.2014, s. 1)." (*21) Puitteet tutkimus- ja kehitystyöhön sekä innovaatiotoimintaan myönnettävälle valtiontuelle (EUVL C 198, 27.6.2014, s. 1.)”"